Document ID: 32006D0577

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Αυγούστου 2006
για ορισμένα προστατευτικά μέτρα κατά του καταρροϊκού πυρετού του προβάτου
[κοινοποιηθείσα υπό τον αριθμό Ε(2006) 3849]
(Κείμενο που παρουσιάζει ενδιαφέρον για τον ΕΟΧ)
(2006/577/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Στις 17, 19 και 21 Αυγούστου 2006 αντιστοίχως, οι Κάτω Χώρες, το Βέλγιο και η Γερμανία ενημέρωσαν την Επιτροπή σχετικά με ορισμένες υπόνοιες κλινικών περιστατικών καταρροϊκού πυρετού του προβάτου σε εκμεταλλεύσεις προβάτων και βοοειδών σε περιοχές των Κάτω Χωρών, του Βελγίου και της Γερμανίας που βρίσκονται σε ακτίνα 50 χιλιομέτρων από το Kerkrade, των Κάτω Χωρών, όπου κοινοποιήθηκε η υπόνοια του πρώτου περιστατικού.
(2)
Το Βέλγιο, η Γερμανία, το Λουξεμβούργο και οι Κάτω Χώρες απαγόρευσαν τις μετακινήσεις των ζώων των ειδών που είναι ευπρόσβλητα από τον καταρροϊκό πυρετό του προβάτου καθώς και του σπέρματος, των ωαρίων και των εμβρύων τους εκτός των προσβεβλημένων περιοχών, σύμφωνα με την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (2) και την απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (3).
(3)
Τα πληγέντα κράτη μέλη έλαβαν τα δέοντα μέτρα ανάλογα με την εντομολογική, οικολογική, γεωγραφική, μετεωρολογική και επιδημιολογική τους κατάσταση.
(4)
Η διάδοση του καταρροϊκού πυρετού του προβάτου από την προσβεβλημένη περιοχή θα μπορούσε να αποτελέσει σοβαρό κίνδυνο για τα ζώα στην Κοινότητα.
(5)
Για λόγους σαφήνειας και διαφάνειας και εν αναμονή περαιτέρω επιδημιολογικών και εργαστηριακών εξετάσεων, είναι σκόπιμο να ληφθούν σε κοινοτικό επίπεδο μέτρα ελέγχου της νόσου όσον αφορά την μετακίνηση των ζώων των ειδών που είναι ευπρόσβλητα από τον καταρροϊκό πυρετό του προβάτου καθώς και του σπέρματος, των ωαρίων και των εμβρύων τους από τις προσβεβλημένες περιοχές.
(6)
Ανάλογα με την εξέλιξη της κατάστασης και τα αποτελέσματα των περαιτέρω εξετάσεων που πραγματοποιούνται, τα ληφθέντα μέτρα πρέπει να αναθεωρηθούν σε συνεδρίαση της μόνιμης επιτροπής για την τροφική αλυσίδα και την υγεία των ζώων το συντομότερο δυνατό.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη που απαριθμούνται στο παράρτημα απαγορεύουν τη μετακίνηση ζώντων ζώων των ειδών που είναι ευπρόσβλητα από το καταρροϊκό πυρετό του προβάτου και του σπέρματος, των ωαρίων και των εμβρύων τους που συλλέχθηκαν ή παράχθηκαν από την 1η Μαΐου 2006 από τις περιοχές που απαριθμούνται στο παράρτημα σε άλλα μέρη της Κοινότητας ή σε τρίτες χώρες.
2. Τα κράτη μέλη εγκρίνουν τις εξαιρέσεις από την απαγόρευση που προβλέπεται στην παράγραφο 1, οι οποίες αναφέρονται στα άρθρα 4 και 6 της απόφασης 2005/393/ΕΚ.
3. Εάν χρειάζεται, ανάλογα με την εντομολογική, οικολογική, γεωγραφική, μετεωρολογική και επιδημιολογική κατάσταση, τα οικεία κράτη μέλη πραγματοποιούν συμπληρωματικές εξετάσεις εκτός των περιοχών που απαριθμούνται στο παράρτημα.
Τα οικεία κράτη μέλη συνεχίζουν να εφαρμόζουν όλα τα δέοντα μέτρα που έχουν ήδη εγκριθεί.
Με βάση τα αποτελέσματα αυτών των εξετάσεων τα οικεία κράτη μέλη αναθεωρούν τα εν λόγω μέτρα και ενδεχομένως εφαρμόζουν πρόσθετα κατάλληλα μέτρα.
Άρθρο 2
Τα κράτη μέλη τροποποιούν τα μέτρα που εφαρμόζουν στο εμπόριο για να συμμορφωθούν με την παρούσα απόφαση και τα δημοσιεύουν. Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 22 Αυγούστου 2006.

Labels: 3
18
6